Πρόσκληση ενδιαφέροντος για υποβολή αίτησης συμμετοχής στο πρόγραμμα στήριξης της εκπαίδευσης Πιστοποιημένων Επαγγελματιών Αντιπροσώπων (Qualified Professional Representative ή όπως έχει επικρατήσει Διεθνώς να λέγεται European Patent Attorneys) του Ευρωπαϊκού Γραφείου Διπλωμάτων Ευρεσιτεχνίας (European Patent Office - EPO) 2017-2018.

Το Ευρωπαϊκό Γραφείο Διπλωμάτων Ευρεσιτεχνίας (ΕΓΔΕ) (European Patent Office – EPO), χορηγεί Ευρωπαϊκά Διπλώματα Ευρεσιτεχνίας, δίνοντας την δυνατότητα στους εφευρέτες να ζητήσουν προστασία μέχρι και σε 40 Ευρωπαϊκές χώρες – κράτη μέλη του.

Το ΕΓΔΕ υποστηρίζει την καινοτομία, την ανταγωνιστικότητα και την οικονομική ανάπτυξη σε όλη την Ευρώπη και η συμβολή του για την προσφορά υψηλής ποιότητας στις υπηρεσίες που αφορούν τα διπλώματα ευρεσιτεχνίας είναι καθοριστική. Μέσα στα πλαίσια της συνεχούς ενθάρρυνσης της καινοτομίας και στήριξης των εφευρετών εντάσσεται και η ανάπτυξη δικτύου Πιστοποιημένων Επαγγελματιών Αντιπροσώπων (Qualified Professional Representatives - PRs ή European Patent Attorneys) σε 17 χώρες – κράτη μέλη του ΕΓΔΕ, στις οποίες δραστηριοποιούνται λιγότεροι από 5 Πιστοποιημένοι Επαγγελματίες Αντιπρόσωποι.

Για τον σκοπό αυτό διοργανώνονται από το ΕΓΔΕ, κάθε έτος, Εξετάσεις Ευρωπαϊκής Πιστοποίησης (European Qualified Examinations – EQE) που στόχο έχουν την απόκτηση της ιδιότητας του Πιστοποιημένου Επαγγελματία Αντιπροσώπου εκ μέρους των ενδιαφερομένων αιτητών.

Μέχρι σήμερα, στην Κύπρο δεν υπάρχουν “Qualified Professional Representatives” για να εκπροσωπούν του δικαιούχους ενώπιο του Ευρωπαϊκού Γραφείου Διπλωμάτων Ευρεσιτεχνίας (ΕΓΔΕ). Υπάρχουν μόνο οι “grandfathers” οι οποίοι ενεγράφησαν στον ειδικό κατάλογο που τηρείται από το ΕΓΔΕ, εντός ενός έτους από την ημερομηνία προσχώρησης της Κυπριακής Δημοκρατίας στην Σύμβαση.

Στην Κύπρο, ο δικαιούχος Ευρωπαϊκού Διπλώματος Ευρεσιτεχνίας, εκπροσωπείται από πληρεξούσιο δικηγόρο.

Στόχοι του προγράμματος στήριξης της Εκπαίδευσης Πιστοποιημένων Επαγγελματιών Αντιπροσώπων (Qualified Professional Representatives - PRs), μεταξύ άλλων είναι οι ακόλουθοι:

* Να δημιουργηθεί ένας σημαντικός αριθμός PRs σε όλα τα κράτη μέλη.
* Να ενισχυθεί ο ρόλος των εθνικών γραφείων διπλωμάτων ευρεσιτεχνίας αναφορικά με την ανάπτυξη και υποστήριξη της δομής των PRs.
* Να προωθήσει το επάγγελμα του European Patent Attorney.
* Να αυξήσει την αναλογία των υποψηφίων που έχουν επιτύχει στις εξετάσεις EQE χωρίς να υποβαθμίζεται η ποιότητα του προϊόντος.
* Να δώσει την δυνατότητα στους εφευρέτες σε όλα τα κράτη μέλη, να έχουν πρόσβαση σε Πιστοποιημένους Επαγγελματίες Αντιπροσώπους.

Οι υποψήφιοι πρέπει να κατέχουν ένα εξειδικευμένο επιστημονικό ή τεχνικό προσόν/πτυχίο, π.χ. στην βιολογία, στην βιοχημεία, στην χημεία, στην ηλεκτρονική, στην φαρμακολογία ή στην φυσική.

Επισημαίνεται ότι αποτελεί βασική προϋπόθεση για την επιλογή ενός υποψηφίου, κατά την ημερομηνία διεξαγωγής της προ-εξέτασης, να έχει συμπληρώσει 2 χρόνια εκπαίδευσης, κάτω από την επίβλεψη ενός PRs που βρίσκεται στον κατάλογο ΕΓΔΕ ή 2 χρόνια πλήρης εργοδότησης και εκπροσώπησης του εργοδότη του σε θέματα διπλωμάτων ευρεσιτεχνίας, ενώπιο του ΕΓΔΕ. Λόγω της προσθήκης νέου κανονισμού (Rule 28) από 13 Φεβρουαρίου 2017, θα αναγνωρίζεται η εκπαίδευση ή η εργοδότηση των δύο ετών που έχει αποκτηθεί, όχι πέραν των δύο μηνών από την ημερομηνία της ηλεκτρονικής εγγραφής του υποψηφίου για συμμετοχή στην προ-εξέταση των επόμενων ετών.

Για τους Κύπριους υποψηφίους, όπως και για τους υποψηφίους άλλων 18 κρατών μελών, το ΕΓΔΕ καλύπτει το 75% των τελών της εγγραφής και εξέτασης (επιπλέον πληροφορίες μπορείτε να βρείτε στην ανάλογη ιστοσελίδα του ΕΓΔΕ στην πιο κάτω διεύθυνση: http://www.epo. org/learning-events/eqe-training/fee-subsidy.html).

**Η αίτηση για συμμετοχή θα πρέπει να καταχωρηθεί στο Τμήμα Εφόρου Εταιρειών και Επίσημου Παραλήπτη (Κλάδο Πνευματικής και Βιομηχανικής Ιδιοκτησίας) το αργότερο μέχρι 12 Μαϊου 2017.**

**Επισημαίνεται ότι η συγκεκριμένη αίτηση δεν είναι αρκετή. Επιπρόσθετα θα πρέπει να υποβληθεί εμπρόθεσμα μέχρι 31 Μαρτίου 2017 η αίτηση για την καταχώρηση της επαγγελματικής εμπειρίας. Επί πλέον η ανάλογη αίτηση για συμμετοχή στην προ-εξέταση 2018 πρέπει να γίνει μέσω της ιστοσελίδας του ΕΓΔΕ μεταξύ 3 Απριλίου – 2 Ιουνίου 2017.**

Περισσότερες πληροφορίες αναφορικά με ολόκληρο το πρόγραμμα και για τις εξετάσεις μπορείτε να βρείτε στην ιστοσελίδα του ΕΓΔΕ στην διεύθυνση: <http://www.epo.org/learning-events/eqe/admission/2017.html>